Meid ümbritsevad üha kiiremad autod, (kodu)masinad, arvutid, telefonid, kiir­toit, kiirlaenud, virvendav TV-kast toa­nurgas ja paraku ka lühemad abi- või kooselud. Kiirus nakatab kõiki. Imelik oleks öelda, et aega on küll või just niipalju, kui vaja. Aeglusega võib ju maha jääda. Eesti kiire majandusareng sunnib noori peresid üha enam pingutama. Pangad pakuvad kahel käel maja-, korteri- ja tarbimislaene, rääkimata igapäevaste väljaminekute ja maksude kasvust. Surve on suur, sest kes ei sooviks nõukaaja kitsikust korvata. Aga Eesti edul on hind - aina pikemad tööpäevad, kiirustamine ka siis, kui selleks vajadust pole.